C 99/172
HR
Službeni list Europske unije
1.3.2022.
četvrtak, 8. srpnja 2021.
32.
ističe da bi EIP-om trebalo dati prioritet pristupu izvrsnosti, mobilnosti istraživača i slobodnom protoku znanja, promicati uključivost i širiti mogućnosti na cijelom teritoriju Europe, jačanjem veza i sinergija među različitim zajednicama za istraživanje i inovacije, čime se pridonosi potpunom iskorištavanju potencijala Europe u području istraživanja i inovacija; naglašava da davanjem prioriteta izvrsnosti EIP može imati središnju ulogu u smanjenju razlika u Uniji i pomoći u premošćivanju istraživačkog jaza koji i dalje postoji; 33. ističe da bi društvene potrebe i interesi trebali biti u središtu istraživanja i inovacija te da bi stoga angažman građana, lokalnih zajednica i civilnog društva trebao biti u središtu novog EIP-a kako bi se olakšalo društveno prihvaćanje te time postigao veći društveni učinak i povećalo povjerenje u znanost; stoga poziva na pojačanu znanstvenu komunikaciju i kampanje za podizanje razine osviještenosti, kao i na blisko sudjelovanje civilnog društva i krajnjih korisnika od početka postupaka istraživanja i inovacija, uključujući predstavničke organizacije skupina kojima prijeti veći rizik od isključenosti, kao što su osobe s invaliditetom i druge nedovoljno zastupljene skupine u društvu, kako bi se riješila ključna pitanja u vezi s njihovom isključenosti iz istraživanja i inovacija te kako bi se osiguralo da tehnologije i inovacije koje se nakon toga razviju zaista služe društvu, a ne obrnuto; 34. pozdravlja planove Komisije da poboljša dostupnost institucija izvrsnosti i infrastrukture za istraživače iz cijelog EU-a; međutim, ističe potrebu za bolje ciljanom potporom usmjerenom na pomoć u smanjivanju jaza u području istraživanja i inovacija u Uniji; 35. ističe važnost smanjenja fragmentacije u pristupu istraživačkim podacima i prepoznaje važnost europskog oblaka za otvorenu znanost (EOSC) u kontekstu „novog EIP-a” koji je usmjeren na okupljanje institucionalnih, nacionalnih i europskih dionika, inicijativa i podatkovnih infrastruktura radi razvoja uključivog otvorenog znanstvenog ekosustava u EU-u; traži da se promiče sudjelovanje u inicijativama za otvorenu znanost i razmjenu podataka unapređivanjem europskih infrastruktura za razmjenu podataka i promicanjem uporabe standarda za podatke;
Karijere 36. ističe važnost osnaživanja žena i djevojčica u započinjanju karijere u području STEM-a te traži od država članica i Komisije da izrade mjere za poboljšanje uvjeta za žene kako bi započele istraživačku karijeru te da smanje učinak pasivnog odljeva žena iz tog područja (engl. leaky pipeline); poziva da se poveća atraktivnost mogućnosti zapošljavanja za mlade istraživače i nedovoljno zastupljene skupine, među ostalim s obzirom na presudan doprinos žena znanstvenim aktivnostima te aktivnostima istraživanja i razvoja, pri čemu će se istodobno smanjiti razlike u plaći među spolovima u tom sektoru; potiče države članice i istraživačke organizacije, uključujući sveučilišta, da podrže fleksibilne radne uvjete i aranžmane i za žene i za muškarce u području istraživanja i inovacija, uključujući potporu za jednaku podjelu odgovornosti za skrb, te da preispitaju ocjenjivanje rezultata istraživača u svrhu uklanjanja rodne pristranosti; nadalje inzistira na boljoj integraciji rodne dimenzije u sadržaj istraživanja i inovacija te na boljem prikupljanju razvrstanih podataka i rezultata; 37. cijeni inicijativu ERA4You za ciljane mjere mobilnosti usmjerene na pružanje podrške istraživačima u državama članicama s niskom uspješnosti u području istraživanja i inovacija u tome da uče i razvijaju izvrsnost te u poticanju mobilnosti istraživača između industrije i akademske zajednice; 38. prima na znanje pokretanje Foruma EIP-a za tranziciju za potporu državama članicama u koordinaciji i određivanju prioriteta nacionalnog financiranja i reformi u području istraživanja i inovacija; 39. napominje da se protok talenata i mogućnosti u području istraživanja i inovacija znatno razlikuju među državama članicama; smatra da bi Komisija i države članice trebale težiti protoku talenata kao uravnoteženom kružnom kretanju istraživača, čime će se riješiti problem „odljeva mozgova”; smatra da postizanje te ravnoteže zahtijeva djelovanje na europskoj razini mjerama i instrumentima politike; 40.
ističe važnost poticajnih programa kojima se potiče mobilnost istraživača (ERASMUS+, aktivnosti Marie Skłodowska-Curie, Europsko istraživačko vijeće); u tom kontekstu podsjeća na studiju o mjerama potpore za povratak istraživača u Uniju i u njihovu zemlju podrijetla u Uniji, predviđenu u programu Obzor Europa, koja može biti koristan alat za dokazivanje da postoji potreba za mjerama za promicanje povratka istraživača; 41. poziva Komisiju da razvije dodatne instrumente i mjere za postizanje tog cilja, primjerice preko centara EIP-a i inicijative ERA4You, mjera širenja i instrumenata potpore, kako bi se osmislile i provele reforme u nacionalnim istraživačkim i inovacijskim sustavima, kao što je instrument za političku podršku programa Obzor;